Ad succedencium memoriam et presencium utilitatem conservandam et augendam, presidium litterarum inventum esse nemo sapiens qui dubitet. Ipsarum, proinde, adnotacione, ego Iterius, miles, cognomento Bornus, notum facio, tam futuris quam presentibus, dominam Mabiliam, uxorem meam, cum in extremis ageret, elegisse sibi sepulturam in cimiterio Beati-Germani, et per testamentum apud Marriacum et Monteniacum eidem ecclesie XXXV solidos censuales in elemosinam dedisse; de quibus prefata ecclesia annuatim solvet quinque solidos ad Caritatem de Monte-Autrico faciendam. - Isti triginta quinque solidi sunt sine venditionibus quos infirmarius Sancti-Germani recipiet ad procurationem faciendam conventui in anniversario domine Mabilie. Dedit eciam eidem ecclesie, apud Sanctum-Georgium, hominem quemdam qui vocatur Gresle, et uxorem ejus, et infantes eorum numero septem, cum omnibus heredibus qui nascentur ex eis. Cum autem contigerit Petrum, meum et prefate Mabilie filium, in fata cedere, dedit eadem domina, jamdicte ecclesie, alios 30 solidos apud Marriacum et Monteniacum. In quibus sexaginta quinque solidos ex tunc habebit eadem ecclesia ventas; fundus terre est Beati-Germani que omnia ejus erunt post mortem jamdicti Petri. Dedit eciam eidem ecclesie viginti bichetos avene et viginti septem sextarios vini, annuatim eidem ecclesie solvendos. Que omnia prefatus infirmarius annuatim recipiet, et inde plenariam procurationem faciet conventui in anniversario domine Mabeline et Petri, filii ejus. Hanc, autem, elemosinam approbavimus et laudavimus, ego et idem Petrus, filius meus, et auctoritate sigilli capituli Beati-Stephani Autissiodorensis ecclesie Beati-Germani in perpetuam possessionem concessimus et confirmari fecimus. Actum, anno incarnati Verbi Mº CCº IXº, Vigilia Sancte-Cecilie virginis et martiris.